[pic] | ЕВРОПЕЙСКА КОМИСИЯ |

Брюксел, 24.2.2011

COM(2011) 85 окончателен

СЪОБЩЕНИЕ НА КОМИСИЯТА ДО СЪВЕТА

Мерки във връзка с Решение 2010/320/ЕС на Съвета, отправено към Гърция с оглед засилване и задълбочаване на фискалния надзор и за предизвестие за Гърция за предприемане на преценените за необходими мерки за коригирането на прекомерния дефицит

SEC(2011) 240 окончателeн

СЪОБЩЕНИЕ НА КОМИСИЯТА ДО СЪВЕТА

Мерки във връзка с Решение 2010/320/ЕС на Съвета, отправено към Гърция с оглед засилване и задълбочаване на фискалния надзор и за предизвестие за Гърция за предприемане на преценените за необходими мерки за коригирането на прекомерния дефицит

1. Въведение

В настоящото съобщение се оценяват мерките, предприети от Гърция през периода между ноември 2010 г. и средата на февруари 2011 г. с цел съблюдаване на Решение 2010/320/ЕС на Съвета[1]. Предприетите до ноември действия бяха оценени в съобщението от 9 декември 2010 г.[2] Заедно с придружаващия доклад на службите на Комисията, изготвен със съдействието на ЕЦБ[3], то допринася и за оценяване на спазването на Меморандума за икономическата и финансовата политика (МИФП) и на Меморандума за разбирателство (МР)[4] в контекста на споразумението за заем между Гърция и останалите държави-членки от еврозоната.

Настоящата оценка се основава на доклада, представен на Съвета и Комисията от Гърция[5], и на мисията, проведена от служители на Европейската комисия и представители на Международния валутен фонд (МВФ) и ЕЦБ в контекста на програмата за икономическо приспособяване, която се финансира чрез заеми на двустранна основа от държавите-членки от еврозоната и стенд-бай споразумение с МВФ. В представения на 12 февруари 2011 г. от Гърция доклад се разглеждат не само фискалните мерки за намаляване на съотношението на бюджетния дефицит към БВП през 2011 г., но и широкообхватните структурни реформи, които се приемат и изпълняват от гръцкото правителство.

2. Решението на Съвета от 10 май 2010 г.

На 10 май 2010 г. съгласно член 126, параграф 9 и член 136 от Договора за функционирането на Европейския съюз (ДФЕС) Съветът прие Решение 2010/320/ЕС, отправено към Гърция с оглед засилване и задълбочаване на фискалния надзор и за предизвестие за предприемане на преценените за необходими мерки за коригирането на прекомерния дефицит до 2014 г.

С решението на Съвета от Гърция се изисква да приеме редица конкретни мерки, за да задържи бюджетния дефицит под следните тавани:

- 18 508 милиона EUR (8,1 % от БВП въз основа на последните официални данни за БВП) през 2010 г.;

- 17 065 милиона EUR (7,6 % от БВП) през 2011 г.;

- 14 916 милиона EUR (6,5 % от БВП) през 2012 г.;

- 11 399 милиона EUR (4,8 % от БВП) през 2013 г. и

- 6 385 милиона EUR (2,6 % от БВП) през 2014 г.[6]

Решението бе изменено на 7 септември 2010 г. (Решение 2010/486/ЕС)[7] и на 20 декември 2010 г. (Решение 2011/57/ЕС)[8]. При все това гореупоменатите тавани за бюджетния дефицит останаха непроменени.

3. Изпълнение на бюджета

Целта за основания на ESA бюджетен дефицит за 2010 г. не бе постигната. Въпреки че установеният в решението на Съвета таван за дефицита бе 18 милиарда EUR (8 % от БВП) за 2010 г., счита се, че дефицитът е достигнал 22 милиарда EUR (9,6 % от БВП), въпреки че остава известна несигурност, що се отнася до точността на този резултат. Несигурност съществува предимно по отношение на резултатите на държавните предприятия и на извънбюджетните средства, свързани с държавното управление, социалното осигуряване и местното управление, за които все още не са налични конкретни данни в хода на бюджетната година. Несигурност съществува и по отношение на разликите между плащанията в брой и свързаните с тях разходи. Първият пълен набор от годишни данни, базирани на ESA, няма да бъде наличен преди края на март 2011 г., за да бъде публикуван и утвърден от Евростат през април.

Таванът за първичните държавни плащания (въз основа на паричните наличности) за края на годината (съгласно МИФП и МР) бе спазен. Резултатът бе 61,1 милиарда EUR при таван от 67 милиарда EUR. Преизпълнението на този критерий отразява недостатъчното усвояване на разходите, което е до голяма степен свързано с реални икономии, но и с отлагане на плащания или закъснели плащания; информацията за плащанията по предстоящи разходи продължава да не отговаря на изискванията. Според наличната информация размерът на натрупаните през 2010 г. просрочени плащания възлиза на над 1,5 милиарда EUR и тези просрочени плащания ще трябва да бъдат изчистени в хода на 2011 г.

Първичното салдо на правителството (въз основа на реалните плащания съгласно определенията в МИФП и МР) достигна 5,5 милиарда EUR при таван от 5,7 милиарда EUR. В предишното съобщение се очакваше, че отклонението от критерия може да бъде до 1,5 милиарда EUR (0,6 % от БВП) въз основа на предположението за нулево натрупване на просрочени плащания.

Таблица 1: Изпълнение на държавния бюджет

2009 г. | 2010 г. |

на касова основа (млн. EUR) | Ян.—дек. | Изменение в % | Планове от май 2010 г. |

Общо приходи | 50531 | 54240 | 7,3 | 55715 |

Приходи преди възстановяванията | 53443 | 56147 | 5,1 | 57800 |

Възстановяване на данъци | 4952 | 4979 | 0,5 | 5100 |

Капиталови приходи | 2040 | 3072 | 50,6 | 3015 |

Общо разходи | 81403 | 73694 | -9,5 | 75187 |

Първични разходи | 57992 | 51679 | -10,9 | 52633 |

Лихви | 12325 | 13223 | 7,3 | 13209 |

Капиталови разходи | 9588 | 8447 | -11,9 | 9000 |

Други | 1498 | 345 | -77,0 | 345 |

Салдо по държавния бюджет | -30872 | -19454 | -37,0 | -19472 |

Източник: Генерална счетоводна служба. Бележка: Тази таблица не включва плащанията по възлагания на военни поръчки (1 милиард EUR през 2010 г., което представлява намаление с над 30 % в сравнение с 2009 г.). |

Съотношението на държавния дълг към БВП през 2010 г. достигна 142,5 % в сравнение с първоначалната цел от 133 % от БВП. Разликата се дължи главно на прекласирането на публичните субекти в сектор „Държавно управление“, извършено за първи път в бюджетните сметки за 2009 г., но също и на по-лошия от очаквания дефицит през 2010 г. При все това определеният в решенията таван за нарастването на държавния дълг бе спазен (таван: 34 058 EUR; очакван резултат: 28 870 EUR).

3. Изгледи за 2011 г. и за периода 2012—2014 г.

Гръцкото правителство потвърди ангажимента си да изпълни установената с решението на Съвета бюджетна цел за 2011 г. По-високите от очакваните начални равнища на дефицита и дълга и по-ниският от очаквания БВП налагат по-големи усилия за консолидация. Фискалната стратегия продължава да бъде обвързана с плана за консолидация, договорен през май 2010 г. Ето защо гръцкото правителство реши да компенсира изцяло изоставането от 2010 г., за да възстанови бързо стабилното състояние на бюджета, да задържи нуждите от финансиране в предвидените в програмата рамки и да подкрепи доверието на пазара. В бюджета за 2011 г., приет от гръцкия парламент на 22 декември 2010 г., се предвиждат нови мерки за намаляване на дефицита с 2¼ % от БВП. Така мерките за фискална консолидация през 2011 г. — включително одобрените през май — възлизат на общо 5¾ % от БВП. Близо две трети от новите мерки, одобрени през ноември, се отнасят за разходите, като повечето от тях са структурни по същество; временните мерки са в размер на 0,7 милиарда EUR (или 0,3 % от БВП).

Повечето от фискалните мерки в подкрепа на целта за дефицита за 2011 г. са приети и изпълнението им е започнало. Мерките включват намаляване на непродуктивните и нецелевите разходи, ограничаване на краткосрочните договори в публичния сектор, по-ефективно определяне на получателите на общите субсидии за домакинствата (например на субсидиите за нафтата за отопление и семейните надбавки) и по-добро управление и използване на държавните активи, особено при събирането на просрочени данъчни вземания. С бюджета за 2011 г. се започва и разрешаването на два основни структурни проблема — прекомерните разходи за здравеопазване и загубите на държавните предприятия. Постигането на бюджетните цели за 2011 г. предполага увеличение на общите данъчни приходи с над 1,5 милиарда EUR (или с около ¾ % от БВП) в сравнение с 2010 г., което е трудна задача и зависи до голяма степен от постигането на конкретни резултати от борбата с укриването на данъци и от увеличението на ефикасността на механизма.

Съгласно бюджета за 2011 г. бюджетният дефицит (ESA95) ще бъде 16,8 милиарда EUR (7,6 % от БВП). При все това съгласно последната налична информация службите на Комисията прогнозират, че дефицитът за 2011 г. по ESA95 може да възлезе на 18,8 милиарда EUR (датата, спрямо която са направени тези прогнози, е 11 февруари 2011 г.). Поради тази причина, освен ако не бъдат предприети мерки, дефицитът за 2011 г. ще превиши тавана с ¾ % от БВП. Тъй като изпълнението на държавния бюджет през януари 2011 г. (на база реални плащания) е под целта за месеца, главно поради приходите, които продължават да намаляват, годишният бюджетен недостиг произтича главно от по-неблагоприятните очаквания по отношение на нарастването на данъчните основи, от актуализираните прогнози за фискалните мерки, които трябва да бъдат изпълнени в хода на годината, и от базов ефект от по-лошия от очаквания резултат за 2010 г. по няколко приходни категории. Освен това разходите за лихви се очаква да бъдат по-високи от предвидените в бюджета.

Съгласно гръцкия закон за бюджета правителството трябва да подготви средносрочната фискална стратегия за периода 2012—15 г. Правителството ще формулира фискалната политика за изпълнение в средносрочен план с оглед на намаляване на бюджетния дефицит под 3 % от БВП до 2014 г. и допълнително след това. Прогнозите на службите на Комисията сочат, че бюджетната разлика между базов сценарий с липса на конкретна политика и целта за 2014 г., определена в решението на Съвета, понастоящем възлиза на около 8 % от БВП (таблица 2), от които фискални мерки от около 2 % от БВП вече бяха определени през месец май, въпреки че не може да се изключат преразглеждания на отражението им върху бюджета.

Таблица 2: Счетоводна отчетност във връзка с дефицита: годишно изменение на дефицита |

млн. EUR | % от БВП |

Кумулативни мерки | Кумулативни мерки |

2010-2014 | 2012- 2014 | 2010-2014 | 2012-2014 |

Дефицит за 2009 г. | 36150 | 15,4 |

Изменение на номиналния дефицит през 2010 г. | 3880 | 1,7 |

Мерки, изпълнявани през 2010 г.: | 18000 | 18000 | 7,8 | 7,8 |

Отражение върху съотношението на растежа на номиналния БВП | -- | 0,2 |

Дефицит за 2010 г. | 22030 | 9,6 |

Изменение на номиналния дефицит през 2011 г. | 9226 | 4,1 |

Мерки, изпълнявани през 2011 г.: | 12450 | 30450 | 5,5 | 13,5 |

Неидентифицирани мерки | 1741 | 1741 | 0,7 | 0,7 |

Отражение върху съотношението на растежа на номиналния БВП | -- | 0,1 |

Дефицит за 2011 г. (цел) | 17065 | 7,6 |

Изменение на номиналния дефицит през 2012 г. | 5455 | 2,4 |

Идентифицирани мерки за 2012 г.* | 5575 | 36025 | 5575 | 2,4 | 15,7 | 2,4 |

Неидентифицирани мерки за 2012 г. | 2029 | 3770 | 3770 | 0,9 | 1,6 | 1,6 |

Отражение върху съотношението на растежа на номиналния БВП | -- | -0,1 |

Дефицит за 2012 г. (цел) | 14916 | 6,4 |

Изменение на номиналния дефицит през 2013 г. | 2218 | 0,9 |

Идентифицирани мерки за 2013 г.* | 575 | 36600 | 6150 | 0,2 | 15,5 | 2,6 |

Неидентифицирани мерки за 2013 г. | 5160 | 8931 | 8930 | 2,2 | 3,8 | 3,8 |

Отражение върху съотношението на растежа на номиналния БВП | -- | -0,2 |

Дефицит за 2013 г. (цел) | 11399 | 4,8 |

Изменение на номиналния дефицит през 2014 г. | 491 | 0,2 |

Идентифицирани мерки за 2014 г.* | -1050 | 35550 | 5100 | -0,4 | 14,6 | 2,1 |

Неидентифицирани мерки за 2014 г. | 5573 | 14504 | 14504 | 2,3 | 5,9 | 5,9 |

Отражение върху съотношението на растежа на номиналния БВП | -- | -0,6 |

Дефицит за 2014 г. (цел) | 6385 | 2,6 |

* Мерките за 2012, 2013 и 2014 г., идентифицирани и количествено определени в първоначалната програма от месец май, подлежат на преразглеждане. |

Дефицитът за година t е равен на дефицита за година t-1, плюс изменението на номиналния дефицит за година t, минус идентифицираните мерки, минус неидентифицираните мерки (а за съотношенията: плюс отражението върху съотношението на номиналния БВП). Изменението на дефицита включва увеличението на размера на дефицита, което би настъпило без мерките. То включва по-конкретно структурното увеличение на пенсионните разходи, увеличението на разходите за лихви и други структурни увеличения на разходите. Изменението на дефицита е изчислено при презумпцията, че заплатите са замразени и че се изпълнява правилото „1 за 5“ между назначенията и напусканията, То отразява също увеличението/намалението на приходите поради промени в данъчните основи. |

6. Напредък по структурните реформи

Програмата за структурните реформи в Гърция се изпълнява. Напредък бе постигнат в структурните фискални реформи, въпреки че в някои случаи това стана по-бавно от планираното. Правителството укрепва законодателната рамка с цел борба с укриването на данъци и модернизиране на данъчната администрация. Реформите на бюджетните институции, включително на Генералната счетоводна служба, продължават — правителството определи тавани за разходите на държавата и цели за дефицита за сектор „Държавно управление“ и постигна напредък от гледна точка на гарантиране на навременно предоставяне на фискални данни, въпреки че тяхното качество и обхват се нуждаят от допълнително подобрение. Управлението на бюджетните разходи също трябва да се подобри, особено що се отнася до инвестициите и обществените поръчки във военната сфера. Постигнат бе напредък по реформата на здравеопазването — през средата на февруари 2011 г. бе приет първи пакет реформи. При все това бяха забавени редица фискални структурни мерки, включително опростяването на системата за възнагражденията в публичния сектор и пълното въвеждане на централния платежен орган (ЦПО). Макар и с известно закъснение, подготовката на функционалните прегледи на програмите на централната администрация и социалните програми вече напредва.

Правителството се ангажира да публикува списък на държавните активи, включително на участията в предприятия, чиито акции се търгуват или не се търгуват на фондовите борси, и на търговско реализируемата недвижима собственост и земя. Това ще спомогне за ускоряване на приватизацията, постъпленията от която правителството определи на 50 милиарда EUR през периода 2011—2015 г., от които 15 милиарда EUR през периода 2011—2012 г.

Продължава напредъкът по други структурни реформи, но както при фискалните структурни реформи, имаше закъснения. С приемането на закона за труда през декември и законодателните предложения за отваряне на професиите, достъпът до които не е позволен, Гърция даде реално начало на нова вълна структурни реформи. Сформира се независима работна група от експерти по образователната политика като първа стъпка към реформа на образованието. Приети са или се очаква скоро да бъдат приети законодателни актове, насочени към премахване на съществуващите ограничения на свободата за предоставяне на услуги, реформиране на енергийния сектор, опростяване на законодателството и ускоряване на процеса на лицензиране на предприятия, промишлени дейности и професии, както и изменяне на институционалната рамка на гръцката комисия по конкуренцията (HCC).

7. Пълнота на изискваната информация

Внесеният от Гърция доклад и редовно предоставяните на Комисията данни включват повечето от информацията, предвидена в решението на Съвета. По-конкретно докладът съдържа подробна информация за конкретните мерки, които са изпълнени (и ще бъдат изпълнени) с цел спазване на решението, и за съответното им отражение върху бюджета.

Генералната счетоводна служба предоставяше навреме данни за месечното изпълнение на държавния бюджет, като последните такива данни (за януари 2011 г.) бяха публикувани на 12 февруари 2011 г. Освен това данните за месечната промяна на просрочените плащания за държавата и голяма част от недържавните сектори на сектор „Държавно управление“ също се предоставят (след месечните актуализации, публикувани от Генералната счетоводна служба). Въпреки че годишните данни за недържавните сектори на управлението вече са по-подробни, месечните данни за изпълнението на бюджета по социалноосигурителни фондове, извънбюджетни органи и органи на местно управление остават непълни. Докладът представя промяната в броя на постоянния персонал в публичния сектор след края на 2009 г., включително постоянния персонал на централната администрация, публичните субекти, местните органи, частноправните държавни субекти, силите за сигурност, военния персонал и духовенството. Докладът съдържа необходимата информация във връзка с емитирането и погасяването на дълг и за финансовото състояние на най-големите държавни предприятия. Освен това докладът съдържа много информация за изпълнението на структурните реформи в отговор на препоръката на Съвета от 16 февруари 2010 г.[9] и за спазване на МИФП и МР.

8. Заключение

Таванът за бюджетния дефицит (на база ESA95) за 2010 г., определен с решението на Съвета, се счита за превишен с приблизително 4,1 милиарда EUR и за възлизащ на 22 милиарда EUR (9,6 % от БВП), вместо на 18,5 милиарда EUR (8 % от БВП). Това обаче представлява намаление на съотношението на бюджетния дефицит към БВП с почти 6 пункта в сравнение с 2009 г. Според прогнозите съотношението на държавния дълг към БВП е нараснало от 127 % от БВП в края на 2009 г. на 141 % през 2010 г.

За 2011 г. приетият от парламента бюджет е в съответствие с таваните от решението на Съвета, въпреки че ще са необходими допълнителни действия, за да се спази таванът за дефицита. Понастоящем правителството подготвя допълнителни трайни мерки, които ще бъдат необходими, за да продължи намаляването на дефицита през следващите години. По-конкретно правителството вече обяви широките насоки на средносрочна бюджетна стратегия, проект на която ще бъде предоставен до края на март и която ще бъде приета от съвета на министрите до средата на април и гласувана от парламента до средата на май. В контекста на средносрочната стратегия, ще бъдат необходими постоянни мерки за фискална консолидация в размер на поне 8 % от БВП, от които мерки в размер на 6 % от БВП все още не са идентифицирани, за да се гарантира постигането на целите за дефицита до 2014 г. и че съотношението на дълга към БВП ще поеме по устойчива низходяща тенденция. Очаква се приватизационен план с по-голям мащаб да намали съотношението на дълга към БВП с почти 20 процентни пункта от БВП за пет години.

Като цяло, въпреки фискалното „подхлъзване“ през 2010 г., Гърция се подготвя да предприеме необходимите действия и да приведе в действие необходимите политики за запазване на желаната траектория, за да прекрати прекомерния дефицит до 2014 г., съгласно решението на Съвета. Въз основа на това Комисията заключава, че Гърция изпълнява решението на Съвета от 10 май 2010 г. по задоволителен начин, спазвайки препоръката на Съвета от 16 февруари 2010 г. и прилагайки мерките, очертани в актуализираните МИФП и МР от 22 ноември 2010 г.

ПРИЛОЖЕНИЕ I: ИЗИСКВАНИ СЪГЛАСНО РЕШЕНИЕТО НА СЪВЕТА МЕРКИ, КОИТО ТРЯБВАШЕ ДА БЪДАТ ПРИЕТИ ДО КРАЯ НА ДЕКЕМВРИ 2010 Г.

Мерки (изисквани по член 2, параграф 3 от решението на Съвета) | Напредък |

„Гърция приема следните мерки до края на декември 2010 г.: |

а) окончателно приемане на мерките, посочени в параграф 2, буква а); | Изпълнено. |

б) прилагане на законодателство, с което се засилва фискалната рамка. Това следва да включва по-специално утвърждаването на средносрочна фискална рамка, заделянето на задължителен резерв за непредвидени разходи в бюджета, съответстващ на 5 % от общите кредити за правителствения сектор, различни от тези за заплати, пенсии и плащания на лихви, създаването на по-добър механизъм за наблюдение на разходите, както и на бюджетна служба към Парламента;“. | Частично изпълнено. Новият закон за бюджета, приет през септември 2010 г., вече е приложен със закона за бюджета за 2011 г. Правителството ще приеме до май 2011 г. средносрочната бюджетна рамка, която ще бъде основата за бюджета за 2012 г. Макар и одобрена от законодателя, бюджетната служба към парламента все още не е създадена. |

е) значително повишаване на равнището на усвояване на структурните фондове и Кохезионния фонд; | Изпълнено. |

и) законодателни актове, с които се опростява и се ускорява процесът за лицензиране на предприятия, промишлени дейности и свободни професии; | Частично изпълнено, закъснява. Очаква се законът за лицензирането да бъде гласуван скоро в парламента. |

й) изменение на институционалната рамка на гръцкия орган по конкуренцията с оглед увеличаване на независимостта му, определяне на разумни срокове за проучване на случаите и издаване на решение, както и предоставяне на правомощия за отхвърляне на жалби; | Изпълнява се, закъснява. Предстои скорошно внасяне в парламента. |

к) подобряване на управлението на публичните активи с цел да се съберат минимум 7 милиарда евро за периода 2011—2013 г., от които най-малко 1 милиард евро — през 2011 г., и постъпленията от продажби на активи (недвижими имоти и финансови активи) трябва да се използват за погасяване на дълга и да не водят до намаляване на усилията за фискална консолидация с цел спазване на максималните размери на дефицита по член 1, параграф 2; | Изпълнено. Правителството обяви активите, които възнамерява да приватизира в хода на 2011—13 г. Планът трябва да бъде преразгледан в съответствие с намерението на правителството да увеличи постъпленията от приватизация на 50 милиарда EUR през периода 2011—2015 г. |

л) мерки за премахване на съществуващите ограничения пред свободното предоставяне на услуги. | Изпълнява се със закъснение. Предстои скоро да бъдат приети няколко мерки. |

м) приемане на нормативен акт, забраняващ на органите на местното управление да имат дефицит най-малко до 2014 г.; намаление на трансферите към органите на местното управление в съответствие с планираните икономии и прехвърляне на компетентност; | Изпълнено. |

н) публикуване на междинни дългосрочни разчети за пенсионните разходи до 2060 г. съгласно законодателната реформа от юли 2010 г., обхващащи основните пенсионни режими (IKA, включително пенсионния режим за държавните служители OGA и OAEE); | Изпълнено. |

о) въвеждане на единна електронна система за предписване на лекарства; публикуване на целия списък с цените на лекарствата на пазара; прилагане на списъка на лекарствата, за които не се предвижда възстановяване на разходите, и на списъка на лекарствата, които се продават без рецепта; публикуване на новия списък на лекарствата, за които се предвижда възстановяване на разходите, чрез използване на новата система на референтни цени; използване на информацията, получена чрез електронната система за предписване на лекарства и сканиране, за събирането на отстъпките от фармацевтичните предприятия; въвеждане на механизъм за наблюдение, позволяващ ежемесечно оценяване на разходите за лекарствени продукти; въвеждане на доплащане в размер на 5 евро за редовните амбулаторни услуги и предвиждане на доплащане при необосновани посещения в отделенията за спешна помощ; публикуване на одитираните отчети на болниците и здравните центрове; и създаване на независима работна група от специалисти по здравеопазване, чиято задача е до края на май 2011 г. да изготви подробен доклад за цялостна реформа на системата на здравеопазването, целяща подобряване на ефикасността и ефективността ѝ; | Изпълнява се. Няколко мерки са в процес на приемане или на изпълнение. |

р) допълнително намаление на оперативните разходи най-малко с 5 %, което да доведе до икономии в размер най-малко 100 милиона евро; | Изпълнено. |

с) допълнително намаление на трансферите, което да доведе до икономии за държавния бюджет в размер най-малко 100 милиона евро. Публичните образувания, които получават тези трансфери, трябва да осигурят съответно намаление на разходите си, за да няма натрупване на просрочени задължения; |

т) въвеждане на проверка на имущественото състояние при семейните надбавки от януари 2011 г., което да доведе до икономии в размер най-малко 150 милиона евро (след приспадане на съответните административни разходи); | Изпълнено. |

у) ограничаване на покупките на военно оборудване (доставки) най-малко с 500 милиона евро в сравнение с действителното равнище от 2010 г.; | Планирано. Трябва да се оцени до края на годината. |

ф) намаление на разходите за лекарствени продукти от страна на социалноосигурителните фондове с 900 милиона евро — чрез допълнително намаление на цените на лекарствата и нови процедури за обществени поръчки, и намаление на разходите от страна на болниците (включително разходите за оборудване) най-малко с 350 милиона евро; | Изпълнено. |

х) промени в управлението, ценообразуването и заплатите в публичните предприятия с цел реализиране на икономии в размер най-малко 800 милиона евро; | Изпълнено. |

ц) изравняване на данъчното облагане на горивото за отопление и дизеловото гориво след 15 октомври 2011 г. с цел борба с измамите и осигуряване на допълнителни приходи в размер най-малко 400 милиона евро през 2011 г., след отчитане на специалните мерки за защита на най-бедните слоеве от населението; | Неизпълнено. Актът за изравняване на данъчното облагане на горивото за отопление и дизеловото гориво все още не е приет. Специалното данъчно облекчение за горивото за отопление, което трябва да бъде отменено, се прилага само през есента и зимата, поради което едно по-късно приемане на акта засега не се отразява съществено на данъчните приходи и разходи. |

ч) увеличение на намалените ставки на ДДС съответно от 5,5 на 6,5 % и от 11 на 13 %, което да доведе до допълнителни приходи в размер най-малко 880 милиона евро, и намаление на ставката на ДДС за лекарствата и хотелските услуги по настаняване от 11 на 6,5 %, което да доведе до разходи в размер най-много 250 милиона евро без икономиите на социалноосигурителните фондове и болниците в резултат на по-ниската ставка на ДДС за лекарствата; | Изпълнено. |

ш) засилване на борбата с контрабандата на горива (най-малко 190 милиона евро); |

щ) увеличаване на съдебните такси (най-малко 100 милиона евро); |

аа) изпълнение на план за ускоряване на събирането на просрочените данъчни вземания (най-малко 200 милиона евро); |

бб) ускоряване на събирането на глобите за нарушения на данъчното законодателство (най-малко 400 милиона евро); |

вв) събиране на приходи в резултат на новата уредба на данъчните спорове и производства (най-малко 300 милиона евро); |

гг) приходи от подновяването на лицензите за далекосъобщителни дейности, чийто срок на валидност изтича (най-малко 350 милиона евро); |

дд) приходи от концесии (най-малко 250 милиона евро); |

ее) план за преструктуриране на мрежата за градски транспорт в Атина (OASA). Целта на плана трябва да бъде намаляване на оперативните загуби на предприятието и осигуряване на икономическата му жизнеспособност. Той трябва да включва намаление на оперативните разходи на предприятието и повишение на цените на услугите. Необходимите действия се предприемат до март 2011 г.; | Изпълнява се. Предоставен е проект на план за дейността. |

жж) нормативен акт за ограничаване на назначенията на служители в целия правителствен сектор до съотношение от най-много един новоназначен на пет пенсионирани или съкратени служители, без да се допускат изключения за отделни сектори, като тук се включват служителите, които са прехвърлени от преструктурираните публични предприятия към държавните служби; | Изпълнено. |

зз) нормативен акт, с който се укрепва създаването на пазар на труда и в който се предвижда, че споразуменията в рамките на отделно предприятие се ползват с приоритет пред тези на ниво сектор или професия, без да се допускат неоправдани изключения; колективните споразумения в рамките на отделно предприятие не се ограничават чрез изисквания за минимален размер на предприятието; премахва се възможността за разширяване действието на споразуменията на ниво сектор или професия по отношение на лица, неучаствали в преговорите; удължава се изпитателният срок при нова работа; премахват се времевите ограничения за използване на агенции за временна заетост; премахват се пречките за по-широко използване на срочни договори; отменят се правилата за по-високо почасово заплащане на лицата, работещи при намалено работно време, и се допуска по-гъвкава уредба на работното време, включително работа на смени при намалено работно време. | Частично изпълнено. Закон 3899/2010 гласи, че предприятията и техните служители могат да се договарят за специални колективни споразумения на ниво предприятие, които се отклоняват in peius от секторните споразумения. Новият съвет за Органа за медиация и арбитраж (OMED) е в процес на създаване. Изискванията за удължаване на изпитателния срок при нова работа на една година, за премахване на времевите ограничения при използване на агенции за временна заетост и за премахване на разпоредбата за по-високо почасово заплащане на лицата, работещи при намалено работно време, са спазени. Изискването за премахване на разширяването на споразуменията на ниво сектор или професия, за да обхванат и лица, неучаствали в преговорите, не е изпълнено. Изискванията за приемане на законодателство за премахване на пречките за по-широко използване на срочните договори и за по-гъвкава уредба на работното време не са изпълнени. |

[1] ОВ L 145; 11.6.2010 г., стр. 6—11.

[2] COM (2010) 739 окончателен.

[3] „The Economic Adjustment Programme for Greece – Third Review“, European Economy–Occasional Paper, бр. 77 (февруари 2011 г.). Читателят може да открие в посочения документ по-подробен анализ на развитието на макроикономическата, финансовата, фискалната и структурната реформа.

[4] Меморандум за икономическата и финансовата политика и Меморандум за разбирателство за специалните условия по отношение на икономическата политика от 3 май, актуализирани на 22 ноември 2010 г.

[5] The Economic Adjustment Programme for Greece — доклад, представен съгласно решението на Съвета — февруари 2011 г. Правителството на Гърция предостави доклада на 12 февруари 2011 г. Той може да бъде намерен на адрес: http://ec.europa.eu/economy_finance/eu/countries/greece_en.htm.

[6] Съотношенията към БВП са индикативни. В решението на Съвета съотношенията към БВП са изчислени въз основа на данните за номиналния БВП, налични през май: 8,0 %, 7,6 %, 6,5 %, 4,9 % и 2,6 % от БВП съответно за 2010—2014 г. Съгласно плана за коригиране на прекомерния дефицит, установен с решението, се изисква годишното нарастване на брутния консолидиран държавен дълг да не надхвърля: 34 058 милиона EUR през 2010 г.; 17 365 милиона EUR през 2011 г.; 15 016 милиона EUR през 2012 г.; 11 599 милиона EUR през 2013 г. и 7 885 милиона EUR през 2014 г. Като се имат предвид преразгледаните данни за дълга към края на 2009 г. и последните прогнози за номиналния БВП, това съответства на съотношения на дълга към БВП от 145 %, 155 %, 159 %, 159 % и 157 % от БВП съответно за 2010—2014 г.

[7] ОВ L 145, 11.6.2010 г., стр. 6.

[8] ОВ L 26, 29.1.2011 г., стр. 15.

[9] Препоръка на Съвета (2010/190/ЕС) към Гърция от 16 февруари 2010 г. с оглед преустановяване на несъответствията с общите насоки на икономическата политика в Гърция и за отстраняване на риска за правилното функциониране на икономическия и паричен съюз (OВ L 83, 30.3.2010 г., стр. 63).